Ανακοίνωση για την έναρξη διαδικασίας αντιντάμπινγκ σχετικά με τις εισαγωγές παρακεταμόλης καταγωγής Ηνωμένων Πολιτειών της Αμερικής, Λαϊκής Δημοκρατίας της Κίνας, Ινδίας και Τουρκίας

(2000/C 134/07)

Η Επιτροπή έλαβε καταγγελία, σύμφωνα με το άρθρο 5 του κανονισμού (ΕΚ) αριθ. 384/96(1), του Συυμβουλίου, όπως τροποποιήθηκε τελευταία από τον κανονισμό (ΕΚ) αριθ. 905/98(2) του Συμβουλίου (εφεξής καλούμενο "ο βασικός κανονισμός"), στην οποία υποστηρίζεται ότι οι εισαγωγές παρακεταμόλης καταγωγής Ηνωμένων Πολιτειών της Αμερικής, Λαϊκής Δημοκρατίας της Κίνας, Ινδίας και Τουρκίας, αποτελούν αντικείμενο ντάμπινγκ και, επομένως, προκαλούν σημαντική ζημία στον κοινοτικό κλάδο παραγωγής.

1. Καταγγελία

Την καταγγελία υπέβαλε στις 29 Μαρτίου 2000 το ευρωπαϊκό συμβούλιο των ομοσπονδιών των χημικών βιομηχάνων (CEFIC) (εφεξής καλούμενο "ο καταγγέλων") για λογαριασμό του μοναδικού παραγωγού στην Κοινότητα που αντιπροσωπεύει το 100 % της κοινοτικής παραγωγής παρακεταμόλης.

2. Προϊόν

Το προϊόν που, κατά τους ισχυρισμούς, αποτελεί αντικείμενο ντάμπινγκ, είναι η παρακεταμόλη, επίσης γνωστή ως acetaminophen ("εφεξής καλούμενο υπό εξέταση προϊόν"), το οποίο είναι δυνατό να υπαχθεί προς το παρόν στον κωδικό ΣΟ 29242930. Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Ισχυρισμός περί ντάμπινγκ

Ο ισχυρισμός περί ντάμπινγκ όσον αφορά τις Ηνωμένες Πολιτείες της Αμερικής και την Τουρκία θεμελιώνεται στη σύγκριση μεταξύ της κανονικής αξίας, που υπολογίστηκε με βάση τις εγχώριες τιμές, και των τιμών εξαγωγής του υπό εξέταση προϊόντος στην Κοινότητα.

Ο ισχυρισμός περί ντάμπινγκ όσον αφορά την Ινδία, επειδή δεν πραγματοποιούνται επαρκείς πωλήσεις κατά τις συνήθεις εμπορικές συναλλαγές στην εγχώρια αγορά, θεμελιώνεται στη σύγκριση μεταξύ μιας κατασκευασμένης κανονικής αξίας και των τιμών εξαγωγής του υπό εξέταση προϊόντος στην Κοινότητα.

Επειδή η κανονική αξία για τη Λαϊκή Δημοκρατία της Κίνας προσδιορίζεται βάσει των κανόνων που εκτίθενται στο άρθρο 2 παράγραφος 7 του βασικού κανονισμού, ο καταγγέλλων θεμελίωσε τον ισχυρισμό του περί ντάμπινγκ στη σύγκριση της κανονικής αξίας που εφαρμόζεται σε τρίτη χώρα με οικονομία αγοράς, δηλαδή τη Νότιο Αφρική, και των τιμών εξαγωγής του υπό εξέταση προϊόντος κατά την πώλησή του προς εξαγωγή στην Κοινότητα.

Βάσει των ανωτέρω, τα υπολογισθέντα περιθώρια ντάμπινγκ είναι σημαντικά για όλες τις οικείες χώρες εξαγωγής.

4. Ισχυρισμός περί ζημίας

Ο καταγγέλλων προσκόμισε αποδεικτικά στοιχεία σύμφωνα με τα οποία οι εισαγωγές του υπό εξέταση προϊόντος από τις Ηνωμένες Πολιτείες της Αμερικής, τη Λαϊκή Δημοκρατία της Κίνας, την Ινδία και την Τουρκία έχουν αυξηθεί συνολικά, τόσο σε απόλυτες τιμές όσο και από την άποψη του μεριδίου αγοράς.

Επιπλέον, υποστηρίζει ότι οι ποσότητες και οι τιμές του υπό εξέταση εισαγόμενου προϊόντος είχαν, μεταξύ άλλων συνεπειών, επηρεάσει αρνητικά το μερίδιο αγοράς και το επίπεδο τιμών του κοινοτικού παραγωγού, με αποτέλεσμα τη σημαντική επιβάρυνση της οικονομικής κατάστασης του κοινοτικού κλάδου παραγωγής.

5. Διαδικασία για τον προσδιορισμό της πρακτικής ντάμπινγκ και της ζημίας

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι η καταγγελία έχει υποβληθεί εκ μέρους ή για λογαριασμό του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας, αρχίζει έρευνα σύμφωνα με το άρθρο 5 του βασικού κανονισμού.

Λόγω του μεγάλου αριθμού και της πολυπλοκότητας της παρούσας διαδικασίας, η Επιτροπή θα εφαρμόσει τεχνική δειγματοληψίας, σύμφωνα με το άρθρο 17 του βασικού κανονισμού.

α) Δειγματοληψία με σκοπό τη διερεύνηση του ντάμπινγκ

Εφαρμόζεται μόνο στις εταιρείες στη Λαϊκή Δημοκρατία της Κίνας.

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι αναγκαία, να επιλέξει ένα δείγμα, όλοι οι εξαγωγείς/παραγωγοί ή οι εκπρόσωποί τους που ενεργούν για λογαριασμού τους, καλούνται να αναγγελθούν ερχόμενοι σε επαφή με την Επιτροπή και να παράσχουν τις κατωτέρω πληροφορίες σχετικά με την εκάστοτε εταιρεία εξαγωγής, εντός 15 ημερών από την ημερομηνία δημοσίευσης της παρούσας ανακοίνωσης:

- την επωνυμία, διεύθυνση, ηλεκτρονική διεύθυνση, τον αριθμό τηλεφώνου και τηλεομοιοτυπίας ή/και τον αριθμό τέλεξ και το πρόσωπο επαφής,

- τον κύκλο εργασιών σε εθνικό νόμισμα και τον όγκο σε τόνους του υπό εξέταση προϊόντος που επώλησαν προς εξαγωγή στην Κοινότητα κατά την περίοδο από 1ης Απριλίου 1999 μέχρι 31 Μαρτίου 2000,

- κατά πόσον η εταιρεία προτίθεται να ζητήσει ατομικό περιθώριο ή καθεστώς οικονομίας αγοράς,

- όσον αφορά τους παραγωγούς που ζητούν καθεστώς οικονομίας αγοράς, τον κύκλο εργασιών σε εθνικό νόμισμα και τον όγκο των πωλήσεων σε τόνους, για το υπό εξέταση προϊόν στην εγχώρια αγορά, κατά τη περίοδο από 1ης Απριλίου 1999 μέχρι 31 Μαρτίου 2000, και τις ακριβείς δρασηριότητες της εταιρείας όσον αφορά το υπό εξέταση προϊόν,

- τις ονομασίες και τις συγκεκριμένες δραστηριότητες όλων των σχετικών εταιρειών(3) με τις οποίες συνδέονται άμεσα ή έμμεσα (π.χ. εταιρείες με τις οποίες υπάρχει κάποια σύνδεση ή συμφωνία αντιστάθμισης) που σχετίζονται με την παραγωγή ή/και την πώληση (για εξαγωγή ή/και για την εγχώρια αγορά) του σχετικού προϊόντος, συμπεριλαμβανομένων ενδεχομένων εισαγωγέων στην Κοινότητα,

- οποιαδήποτε άλλη συναφή πληροφορία που θα βοηθήσει την Επιτροπή για την επιλογή του δείγματος,

- ένδειξη για το κατά πόσον οι εταιρείες συμφωνούν να συμπεριληφθούν στο δείγμα και, στην περίπτωση αυτή, να απαντήσουν στο ερωτηματολόγιο και να δεχθούν τη διενέργεια επιτόπιας επαλήθευσης των απαντήσεών τους.

Η Επιτροπή, για να λάβει τις πληροφορίες που θεωρεί αναγκαίες για την επιλογή του δείγματος των εξαγωγέων/παραγωγών, θα έλθει επιπλέον σε επαφή με τις αρχές της χώρας εξαγωγής, τους εξαγωγείς και τις οργανώσεις εξαγωγέων/παραγωγών που έχουν αναγγελθεί και κατονομάζονται στην καταγγελία.

Η Επιτροπή μπορεί επίσης να αποφασίσει να επιλέξει ένα δείγμα εισαγωγέων. Προς το σκοπό αυτό, καλούνται οι ενδιαφερόμενοι εισαγωγείς να αναγγελθούν, ερχόμενοι σε επαφή με την Επιτροπή εντός 15 ημερών από την ημερομηνία δημοσίευσης της παρούσας ανακοίνωσης.

Κάθε άλλο ενδιαφερόμενο μέρος που επιθυμεί να υποβάλει συναφείς πληροφορίες όσον αφορά την επιλογή του δείγματος, καλείται επίσης να αναγγελθεί, ερχόμενο σε επαφή με την Επιτροπή υποβάλλοντας τις πληροφορίες εντός 15 ημερών από την ημερομηνία δημοσίευσης της παρούσας ανακοίνωσης.

β) Τελική επιλογή των δειγμάτων

Η Επιτροπή σκοπεύει να προβεί στην τελική επιλογή των δειγμάτων αφού ζητήσει τη γνώμη των ενδιαφερομένων μερών που έχουν εκδηλώσει προθυμία να συμπεριληφθούν στο δείγμα.

Οι εταιρείες που έχουν συμπεριληφθεί στο δείγμα, οφείλουν να απαντήσουν σε ερωτηματολόγιο και να συνεργαστούν στο πλαίσιο της επίσκεψης επαλήθευσης.

Σε περίπτωση που δεν εκδηλωθεί ικανοποιητική διάθεση συνεργασίας, σύμφωνα με τα άρθρα 17 παράγραφος 4 και 18 του βασικού κανονισμού, η Επιτροπή μπορεί να βασίσει τα συμπεράσματά της στα διαθέσιμα στοιχεία.

γ) Ερωτηματολόγια

Η Επιτροπή, προκειμένου να συγκεντρώσει τα στοιχεία που κρίνει αναγκαία για την έρευνα, πρόκειται να αποστείλει ερωτηματολόγια προς τον κοινοτικό κλάδο παραγωγής και τις ενώσεις παραγωγών της Κοινότητας, στους εξαγωγείς/παραγωγούς, τους εισαγωγείς, τις ενώσεις παραγωγών/εξαγωγέων και εισαγωγέων που κατονομάζονται στην καταγγελία, καθώς και προς τις αρχές της οικείας χώρας.

Ωστόσο, τα ερωτηματολόγια θα αποσταλούν στους εξαγωγείς/παραγωγούς από την Λαϊκή Δημοκρατία της Κίνας μόνον εφόσον ολοκληρωθεί η τελική επιλογή του δείγματος.

Οι παραγωγοί στη Λαϊκή Δημοκρατία της Κίνας οι οποίοι υποβάλλουν αίτημα για ατομικό περιθώριο για την εφαρμογή των άρθρων 17 παράγραφος 3 και 9 παράγραφος 6 του βασικού κανονισμού, οφείλουν να υποβάλουν το ερωτηματολόγιο δεόντως συμπληρωμένο εντός της γενικής προθεσμίας που ορίζεται στην παράγραφο 7 στοιχείο α) της παρούσας ανακοίνωσης. Εντούτοις, τα εν λόγω μέρη πρέπει να γνωρίζουν ότι η Επιτροπή έχει την ευχέρεια να αποφασίσει να μην τους αποδώσει ατομικό περιθώριο, εάν κρίνει ότι η μεταχείριση αυτή θα συνεπάγετο υπέρμετρες δυσκολίες και θα παρεμπόδιζε την έγκαιρη ολοκλήρωση της έρευνας. Οι παραγωγοί που υποβάλλουν αίτημα για ατομικό περιθώριο καθώς και οι εισαγωγείς καλούνται να έρθουν σε επαφή με την Επιτροπή αμέσως για να ενημερωθούν κατά πόσον κατονομάζονται ή όχι στην καταγγελία. Στη δεύτερη περίπτωση, οφείλουν το ταχύτερο δυνατό και το αργότερο μέχρι 15 ημέρες μετά τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, να ζητήσουν αντίγραφο του ερωτηματολογίου, δεδομένου ότι όλα τα ερωτηματολόγια πρέπει να έχουν συμπληρωθεί και να φθάσουν στην Επιτροπή εντός της προθεσμίας που ορίζεται στην παράγραφο 7 στοιχείο α) της παρούσας ανακοίνωσης. Η αίτηση για την αποστολή ερωτηματολογίου πρέπει να υποβάλλεται γραπτώς και να αποστέλλεται στη διεύθυνση που αναφέρεται κατωτέρω, αναφέροντας την επωνυμία, διεύθυνση, ηλεκτρονική διεύθυνση, τον αριθμό τηλεφώνου και φαξ ή/και τέλεξ του ενδιαφερόμενου μέρους. Επίσης, αίτηση για την αποστολή ερωτηματολογίου μπορεί να απευθύνεται στις εθνικές αρχές.

δ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να προσκομίσουν τα σχετικά αποδεικτικά στοιχεία. Οι πληροφορίες αυτές πρέπει να παραληφθούν από την Επιτροπή γραπτώς εντός της προθεσμίας που ορίζεται στην παράγραφο 7 στοιχείο α) της παρούσας ανακοίνωσης.

Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση.

ε) Επιλογή τρίτης χώρας με οικονομία αγοράς

Σύμφωνα με το άρθρο 2 παράγραφος 7 του βασικού κανονισμού, προβλέπεται να επιλεγεί η Νότιος Αφρική ως ενδεδειγμένη τρίτη χώρα με οικονομία αγοράς, για τον καθορισμό της κανονικής αξίας όσον αφορά τη Λαϊκή Δημοκρατία της Κίνας. Τα ενδιαφερόμενα μέρη καλούνται να αποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται στην παράγραφο 7 στοιχείο γ) της παρούσας ανακοίνωσης.

στ) Καθεστώς οικονομίας αγοράς

Όσον αφορά τους παραγωγούς της Λαϊκής Δημοκρατίας της Κίνας οι οποίοι ισχυρίζονται, και προσκομίζουν επαρκή αποδεικτικά στοιχεία, ότι αναπτύσσουν δραστηριότητες υπό συνθήκες οικονομίας αγοράς, ήτοι πληρούν τα κριτήρια που καθορίζονται στο άρθρο 2 παράγραφος 7 στοιχείο γ) του βασικού κανονισμού, η κανονική αξία καθορίζεται σύμφωνα με το άρθρο 2 παράγραφος 7 στοιχείο β) του βασικού κανονισμού. Η Επιτροπή θα αποστείλει τα έντυπα αιτήσεων σε όλους τους παραγωγούς στη Λαϊκή Δημοκρατία της Κίνας οι οποίοι είτε έχουν περιληφθεί στο δείγμα ή ζήτησαν ατομικό περιθώριο, καθώς και προς τις κινεζικές αρχές.

6. Συμφέρον της Κοινότητας

Σύμφωνα με το άρθρο 21 του βασικού κανονισμού και προκειμένου να καταστεί δυνατό να ληφθεί απόφαση σχετικά με το κατά πόσον, στην περίπτωση που τεκμηριώνονται οι καταγγελίες περί ντάμπινγκ και ζημίας, η θέσπιση μέτρων αντιντάμπινγκ είναι προς το συμφέρον της Κοινότητας, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και αντιπροσωπευτικές οργανώσεις καταναλωτών έχουν τη δυνατότητα, υπό την προϋπόθεση ότι θα αποδείξουν ότι υπάρχει αντικειμενικός δεσμός μεταξύ της δραστηριότητάς τους και του υπό εξέταση προϊοντος, εντός της γενικής προθεσμίας που ορίζεται στην παράγραφο 7 στοιχείο α) της παρούσας ανακοίνωσης, να αναγγελθούν και να προσκομίσουν πληροφορίες στην Επιτροπή. Σημειώνεται ότι οι τυχόν πληροφορίες που υποβάλλονται βάσει του εν λόγω άρθρου, λαμβάνονται υπόψη μόνον εφόσον τεκμηριώνονται με πραγματικά αποδεικτικά στοιχεία κατά την υποβολή τους.

7. Προθεσμίες

α) Γενική προθεσμία

Τα ενδιαφερόμενα μέρη οφείλουν να αναγγελθούν ερχόμενα σε επαφή με την Επιτροπή, να γνωστοποιήσουν γραπτώς τις απόψεις τους και να προσκομίσουν στοιχεία, εκτός διαφορετικής πρόβλεψης, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα. Τα ενδιαφερόμενα μέρη μπορούν επίσης να ζητήσουν εντός της ιδίας προθεσμίας, να γίνουν δεκτά σε ακρόαση από την Επιτροπή. Η εν λόγω προθεσμία ισχύει επίσης για κάθε άλλο ενδιαφερόμενο μέρος, συμπεριλαμβανομένων των μερών που δεν κατονομάζονται στην καταγγελία και, επομένως, είναι προς το συμφέρον των μερών συτών να έρθουν αμέσως σε επαφή με την Επιτροπή.

β) Ειδική προθεσμία όσον αφορά τη δειγματοληψία

Κάθε στοιχείο σχετικό με την επιλογή του δείγματος πρέπει να υποβληθεί στην Επιτροπή εντός 15 ημερών από τη δημοσίευση της παρούσας ανακοίνωσης, δεδομένου ότι η Επιτροπή προτίθεται να συμβουλευθεί με τα ενδιαφερόμενα μέρη τα οποία έχουν εκδηλώσει την προθυμία τους να συμπεριληφθούν σε αυτό, όσον αφορά την τελική επιλογή του δείγματος, εντός προθεσμίας 21 ημερών από τη δημοσίευση της προύσας ανακοίνωσης.

γ) Ειδική προθεσμία για την επιλογή της τρίτης χώρας με οικονομία αγοράς

Τα μέρη που συμμετέχουν στην έρευνα τα οποία επιθυμούν να διατυπώσουν παρατηρήσεις σχετικά με την καταλληλότητα της Νοτίου Αφρικής, η οποία όπως αναφέρθηκε στην παράγραφο 5 στοιχείο ε) της παρούσας ανακοίνωσης, προβλέπεται να χρησιμοποιηθεί ως κατάλληλη τρίτη χώρα με οικονομία αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας, οφείλουν να υποβάλουν τις παρατηρήσεις τους εντός δέκα ημερών από την ημερομηνία δημοσίευσης της παρούσυς ανακοίνωσης.

δ) Ειδική προθεσμία υποβολής αιτήσεων για την αναγνώριση καθεστώτος οικονομίας της αγοράς

Δεόντως τεκμηριωμένες αιτήσεις για την αναγνώριση του καθεστώτος οικονομίας της αγοράς, όπως αναφέρεται στην ανωτέρω παράγραφο 5 στοιχείο στ) της παρούσας ανακοίνωσης, πρέπει να υποβληθούν στην Επιτροπή εντός 21 ημερών από την ημερομηνία δημοσίευσης της παρούσας ανακοίνωσης.

8. Γραπτές παρατηρήσεις και αλληλογραφία

Όλες οι παρατηρήσεις και αιτήσεις των ενδιαφερομένων μερών υποβάλλονται γραπτώς (όχι σε ηλεκτρονική μορφή, εκτός εάν προβλέπεται διαφορετικά), και πρέπει να αναφέρονται σε αυτές η επωνυμία, διεύθυνση, ηλεκτρονική διεύθυνση, ο αριθμός τηλεφώνου και φαξ, ή/και τηλεομοιοτυπίας του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διευθύνσεις C και Ε

DM 24 - 8/37

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Τέλεξ: COMEU Β 21877.

9. Άρνηση συνεργασίας

Στην περίπτωση κατά την οποία κάποιο ενδιαφερόμενο μέρος αρνείται την πρόσβαση ή δεν παρέχει τις αναγκαίες πληροφορίες εντός των προθεσμιών ή παρεμποδίζει ουσιαστικά τη διεξαγωγή της έρευνας, τα προσωρινά ή τελικά συμπεράσματα, θετικά ή αρνητικά, μπορούν να γίνονται σύμφωνα με το άρθρο 18 του βασικού κανονισμού, βάσει των διαθέσιμων στοιχείων.

Στην περίπτωση που διαπιστωθεί ότι κάποιο ενδιαφερόμενο μέρος έχει προσκομίσει εσφαλμένες ή παραπλανητικές πληροφορίες, αυτές δεν λαμβάνονται υπόψη και μπορούν να χρησιμοποιηθούν τα διαθέσιμα στοιχεία.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18/19.

(3) Για τον ορισμό των σχετικών εταιρειών, γίνεται παραπομπή στο άρθρο 141 παράγραφος 1 του κανονισμού (ΕΟΚ) αριθ. 2454/93 της Επιτροπής, σχετικά με την εφαρμογή του κοινοτικού τελωνειακού κώδικα (ΕΕ L 253 της 11.10.1993, σ. 1).